3.2.

Uz povećanje financijskih sredstava, EGSO želi istaknuti i nekoliko novih i inovativnih ideja, odnosno točaka preuzetih izravno iz prijedloga koje su važne za ovo mišljenje. Stoga želimo ukratko navesti sljedeće točke: (a) Struktura Obzora Europa koju čine tri stupa: kao što je izjavila Europska komisija, Obzor Europa nije revolucija već evolucija. Tako se taj program temelji na tri glavna stupa: stup „Otvorena znanost”, koji uključuje Europsko istraživačko vijeće, akciju Marie Curie i istraživačke infrastrukture; stup „Globalni izazovi i industrijska konkurentnost”, koji obuhvaća pet klastera: zdravlje; uključivo i sigurno društvo; digitalizacija i industrija; klima, energija i mobilnost; hrana i prirodni resursi; te stup „Otvorene inovacije”, koji obuhvaća EIC, europski inovacijski ekosustav i Europski institut za inovacije i tehnologiju (EIT). Ta će se tri stupa temeljiti na aktivnostima za jačanje europskog istraživačkog prostora. (b) osnivanje Europskog vijeća za inovacije (EIC) kako bi se pomoglo u tome da EU postane predvodnik u inovacijama koje stvaraju nova tržišta; Europa već mnogo godina nastoji ostvariti taj cilj, no unatoč tim naporima, izvrsnim idejama i vrlo snažnoj inovativnoj i znanstvenoj zajednici, razina rasta i stvaranja radnih mjesta ne odražava razinu te predanosti. Stoga se prijedlogom Komisije uspostavlja jedinstvena kontaktna točka koja će služiti za to da se revolucionarne tehnologije i tehnologije s velikim potencijalom koje najviše obećavaju prenesu iz laboratorija na tržište te će se pomoći najinovativnijim novoosnovanim i drugim poduzećima da povećaju primjenu svojih ideja. Novi EIC pomoći će u utvrđivanju i financiranju visokorizičnih inovacija koje se ubrzano razvijaju i imaju snažan potencijal za stvaranje potpuno novih tržišta. On će osigurati izravnu potporu za inovatore u okviru dvaju glavnih instrumenata za financiranje, od kojih je jedan namijenjen ranim fazama, a drugi razvoju i uvođenju na tržište. Predstavljat će dopunu Europskom institutu za inovacije i tehnologiju. EGSO smatra da bi se Europsko vijeće za inovacije trebalo posebno usmjeriti na izrazito inovativne i revolucionarne MSP-ove i novoosnovana poduzeća. (c) U sklopu EIT-a, prijedlozi za buduće EIT-ove Zajednice znanja i inovacija bit će navedeni u strateškoj agendi za inovacije. EGSO smatra da se njihov broj ne bi trebao znatno povećati i da bi trebao ostati ograničen u skladu s načelom pojednostavljenja istraživačkog i inovacijskog okruženja. Usto, buduće Zajednice znanja i inovacija trebale bi osigurati zastupljenost različitih europskih zemalja, osobito u pogledu lokacija inovacijskih centara. Potrebno je ojačati poduzetništvo koje potiče akademski stup (npr. poduzetničko obrazovanje, poticanje snažne suradnje između industrije i akademske zajednice bez ograničavanja na određenu disciplinu i utvrđivanje novih vještina budućih inovatora). (d) Utvrđivanje misija u području istraživanja i inovacija na razini EU-a usmjerenih na globalne izazove i industrijsku konkurentnost. To bi mogao biti uspješan način da se društvo i građane uključi u misije koje je potrebno utvrditi i koje će stvoriti osjećaj zajedništva koji bi mogao biti ključan za postizanje znatnih rezultata i učinka. Primjeri variraju od borbe protiv raka do čistog prometa, oceana bez plastike ili sigurne i čiste vode za sve. Građani, dionici, Europski parlament i države članice zajednički će osmišljavati te misije. Kao predstavnik organiziranog civilnog društva, EGSO je spreman aktivno doprinositi tom procesu zajedničkog osmišljavanja. (e) Maksimalno iskorištavanje inovacijskog potencijala u cijelom EU-u i jačanje europskog istraživačkog područja: bit će udvostručena potpora za države članice u kojima se uočava slab potencijal za uspješnost na području istraživanja i inovacija. Povrh toga, sinergije s europskim strukturnim i investicijskim fondovima (npr. sa strukturnim fondovima i Kohezijskim fondom) olakšat će koordinaciju i kombiniranje financiranja i pomoći regijama da prigrle inovacije i zauzmu važniji položaj na razini EU-a. (f) Veća otvorenost: načelo „otvorene znanosti/otvorenih inovacija” postat će modus operandi programa Obzor Europa, što znači da se iziskuje otvoren pristup publikacijama i podacima. Time će se promicati širenje i iskorištavanje rezultata postignutih financijskim sredstvima EU-a, pomoći u njihovom prihvaćanju na tržištu i povećati njihov inovacijski potencijal. (g) Nova generacija europskih partnerstava i veća suradnja s drugim programima EU-a: očekuje se da će se programom Obzor Europa pojednostaviti brojna partnerstva koja EU programski supodupire ili sufinancira s partnerima kao što su industrija, civilno društvo i agencije za financiranje kako bi se povećali njihova djelotvornost i učinak u ostvarivanju prioriteta politika Europe. Programom Obzor Europa promicat će se djelotvorne i operativne poveznice s drugim budućim programima EU-a, kao što su kohezijska politika, Europski fond za obranu, program Digitalna Europa i Instrument za povezivanje Europe, te s međunarodnim projektom za energiju fuzije ITER. (h) Zajednički istraživački centar (JRC), odnosno služba Komisije koja se bavi znanošću i znanjem, i dalje će pružati doprinos putem znanstvenih savjeta, tehničke potpore i namjenskih istraživanja.